Fredagens rolige vejr virkeliggør i den grad udtrykket stilhed før stormen. For lørdag rammer en regulær storm Danmark for første gang i knap to år. Vindstødene kan ligefrem nå orkanstyrke, og fredag står derfor i forberedelsens tegn. Både i forhold til det voldsomme stormvejr – og de efterfølgende forhøjede vandstande, der truer søndag. - I første omgang gælder det om at sikre haven. Overvej alt, der kan væltes eller flyttes af vinden, siger TV 2s meteorolog Andreas Nyholm. Han forudser, at mange store grene vil knække. Men når vindstødene ligefrem når orkanstyrke, stopper rusketuren højst sandsynligt ikke der. - Så kan der væltes træer, trampoliner, campingvogne og hestetrailere, siger han. Stormen har fået navnet Malik, og den kulminerer lørdag eftermiddag. Særligt det nordvestlige Jylland, Nordsjælland og Bornholm bliver ramt. En 20-års hændelse Men selvom stormen aftager i løbet af søndagen, er de usædvanlige vejrforhold ikke ovre. En så kraftig og langvarig storm resulterer nemlig i forhøjet vandstand ved kysterne. Især ved den sjællandske nordkyst og Isefjorden bliver vandstanden søndag høj, og den kan stige med mindst halvanden meter. Dermed kan vi bruge betegnelsen stormflod, fortæller Andreas Nyholm. Også selvom man først normalt erklærer det begreb på den anden side af hændelsen. - Vi tør godt vurdere, at der kommer en stormflod, fordi det er så sandsynligt, at vi overskrider de kriterier, det kræver. Han fortæller derudover, at man kan tale om det, der hedder en 20-års hændelse. Derfor er det også tid til at finde sandsækkene frem, hvis man bor i landets kystområder. - Der kommer sandsynligvis oversvømmelser, siger han. Gode råd Danske Beredskaber er en sammenslutning af alle de kommunale beredskabsenheder i landet. I en pressemeddelelse udtaler sekretariatschef Bjarne Nigaard, at det er en god ide at bruge nogle minutter på at gardere sig mod weekendens vejr. - Både for egen skyld, men også for naboens og omgivelsernes skyld. Storm kan skabe farlige situationer, og skader ved en storm kan være rigtig dyre, lyder det. Til TV 2 uddyber Bjarne Nigaard, at beredskabet er klar til at rykke ud, hvis der eksempelvis sker skader på "væsentlig infrastruktur eller i et byområde med mange mennesker". Han fortæller, at lidt over 1800 brandfolk i weekenden er på vagt døgnet rundt over hele landet. Et tal, der dog ikke er usædvanligt. - Men der sidder folk fra reservestyrken klar ved telefonen, hvis det udvikler sig, siger Bjarne Nigaard til TV 2. TV 2s meteorolog Andreas Nyholm forudser også, at lørdag og søndag vil byde på transportmæssige udfordringer i både tog og over broerne. Både de præcise vind- og vandstandsforhold er fortsat forbundet med usikkerhed. Men hvis prognoserne, som de ser ud nu, holder stik, kan Malik blive den kraftigste storm i Danmark i fire eller fem år.

Opsummering:
Hvis prognoserne holder stik, kan den nynavngivne storm Malik blive den kraftigste i Danmark i fem år.